
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	      Bucureşti, 13 iunie 2012

      PL-x 71/2012


AVIZ

asupra
proiectului de Lege pentru modificarea şi completarea Legii nr.333/2003 privind paza obiectivelor, bunurilor, valorilor şi protecţia persoanelor

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Legii nr.333/2003 privind paza obiectivelor, bunurilor, valorilor şi protecţia persoanelor, trimis cu adresa nr. PL-x 71 din 10 aprilie 2012, înregistrat cu nr.31/247 din 11 aprilie  2012.
Proiectul de lege a fost adoptat de Senat, în şedinţa din 2 aprilie 2012, în condiţiile articolului 75 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare modificarea şi completarea Legii nr.333/2003 privind paza obiectivelor, bunurilor, valorilor şi protecţia persoanelor, cu modificările ulterioare, în sensul asigurării pazei şi protecţiei ministerelor şi a celorlalte organe de specialitate ale administraţiei publice centrale şi locale, a regiilor autonome, companiilor şi societăţilor naţionale, institutelor naţionale de cercetare-dezvoltare, precum şi pentru toate instituţiile publice, de către unităţile de poliţie, poliţie locală sau jandarmerie, după caz.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 iunie 2012.

Membrii Comisiei au examinat proiectul de lege supus avizării, expunerea de motive, punctul de vedere al Guvernului, transmis cu adresa nr.2482 din 28 octombrie 2011, conform căruia Guvernul nu susţine adoptarea iniţiativei legislative şi avizul favorabil, cu observaţii şi propuneri al Consiliului Legislativ, aviz cu nr.1054 din 7 octombrie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât iniţiatorii nu prevăd sursele financiare necesare aplicării măsurilor propuse, fiind astfel încălcate prevederile art. art.138 alin.(5) din Constituţia României, republicată şi ale art.15 alin.(1) din Legea nr.500/2002 privind finanţele publice, cu modificările şi completările ulterioare. Prin Legea nr.275/2010 pentru aprobarea plafoanelor unor indicatori specificaţi în cadrul fiscal-bugetar au fost aprobate pentru anii 2011 şi 2012 plafoanele obligatorii ale cheltuielilor bugetului general consolidat şi al bugetelor componente ale acestuia.
În raport de obiectul şi conţinutul reglementării, proiectul de lege face parte din categoria legilor ordinare. 
                             VICEPREŞEDINTE,                          
            SECRETAR,

                                  Florin Iordache                                     Gabriel Andronache
Consilier parlamentar,

Rodica Penescu        

